
Žalec, 6.8.2026

SPOROČILO ZA JAVNOST 

Povečano število požarov v naravnem okolju na območju Gasilske zveze Žalec

V zadnjih dneh so imela prostovoljna gasilska društva Gasilske zveze Žalec več intervencij zaradi požarov v naravnem okolju.

V sredo, 5. avgusta, ob 14.07 je zagorelo v gozdu pri RTP transformatorju v Zalogu pri Šempetru. Na intervenciji so sodelovali gasilci PGD Šempeter v Savinjski dolini, PGD Žalec, PGD Gotovlje in PGD Ponikva pri Žalcu. Požar so hitro omejili in preprečili njegovo širjenje, ogenj pa je zajel približno 600 m² gozdne površine.

Istega dne ob 00.10 so bili gasilci PGD Žalec napoteni na manjši požar v naravi nasproti Zlatega križa v Žalcu. Gorel je plevel na več mestih ob robu hmeljišča, gasilci pa so požar pogasili in preprečili njegovo širjenje na okoliške površine.

V četrtek, 6. avgusta, nekaj pred 1. uro zjutraj, je zagorelo v gozdu v Migojnicah. Na intervenciji so sodelovali gasilci PGD Zabukovica, PGD Griže in PGD Vrbje. Požar so uspešno pogasili, nato pa območje temeljito pregledali še z brezpilotnim letalnikom (dronom) PGD Vrbje, da bi izključili morebitna skrita žarišča.

Ker je bilo v zadnjih treh tednih na območju Gasilske zveze Žalec zabeleženih že devet požarov v naravnem okolju, pristojne službe okoliščine posameznih dogodkov skrbno spremljajo. Občane pozivajo, naj ob vsakem zaznanem dimu ali sumljivem dogajanju to nemudoma prijavijo na številko 112 


V kolikor potrebujete dodatne informacije, me lahko kontaktirate. 


Pozdravljeni z gasilskim pozdravom »Na pomoč!«.


Karolina Kos
predstavnica GZ Žalec za odnose z javnostmi

